
          AVIZ

asupra propunerii legislative  pentru modificarea şi completarea Legii nr.571/2003 privind Codul Fiscal



În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă  pentru modificarea şi completarea Legii nr.571/2003 privind Codul Fiscal, trimis cu adresa nr. P.L.X 607 din 3 iulie 2006, înregistrată sub nr. 31/917 din 3 iulie 2006. 



Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 29 iunie 2006.



Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 6 septembrie 2006.



Membrii comisiei au examinat propunerea legislativă supusă avizării, expunerea de motive, punctul de vedere al Guvernului trimis cu adresa  nr. 1148 din 10.04.2006, prin care nu susţine adoptarea propunerii legislative şi avizul favorabil al Consiliului Legislativ trimis cu adresa nr. 361 din 09.03.2006. Cu prilejul dezbaterilor s-a constatat că propunerea legislativă nu poate fi acceptată întrucât potrivit Legii bugetului de stat pe anul 2006 nr. 379/2005, s-a prevăzut suma de 479,9 milioane RON la capitolul “ Impozit pe terenuri”, reprezentând impozitul pe terenul din extravilan. În aceste condiţii, prevederile propunerii legislative influenţează nefavorabil veniturile bugetului de stat prevăzute pe anul 2006 cu suma de 479,9 milioane RON. Prin urmare, modificările propunerii legislative influenţează negativ bugetul general consolidat pe anul 2006 cu suma de aproximativ 471,77 milioane RON, caz în care, în conformitate cu art. 15 din Legea nr. 500/2002 privind finanţele publice, cu modificările şi completările ulterioare, “ iniţiatorii au obligaţia să prevadă şi mijloacele necesare pentru acoperirea minusului de venituri” .

În urma dezbaterilor, cu majoritate de voturi, s-a hotărât avizarea negativă a propunerii legislative.


În raport de obiectul şi conţinutul său, proiectul de lege face parte din categoria legilor ordinare.

               PREŞEDINTE,
SECRETAR,

     Sergiu ANDON                                       George BĂEŞU

      Consilier,

Nicoleta Segărceanu

